b'\n_START_ARTICLE_\nIsner\xe2\x80\x93Mahut-ottelu\n_START_PARAGRAPH_\nJohn Isnerin ja Nicolas Mahut\'n v\xc3\xa4linen ottelu Wimbledonin tennisturnauksessa 2010 on kaikkien aikojen pisin tennisottelu. Ottelussa kohtasivat Yhdysvaltain 23:nneksi sijoitettu John Isner sek\xc3\xa4 karsintojen kautta turnauksen p\xc3\xa4\xc3\xa4sarjaan p\xc3\xa4\xc3\xa4ssyt Ranskan Nicolas Mahut. Ottelun voitti Isner luvuin 6\xe2\x80\x934, 3\xe2\x80\x936, 6\xe2\x80\x937(7\xe2\x80\x939), 7\xe2\x80\x936(7\xe2\x80\x933), 70\xe2\x80\x9368, yhteens\xc3\xa4 183 pelin j\xc3\xa4lkeen. Ottelu kesti kaikkiaan 11 tuntia ja viisi minuuttia, ja sit\xc3\xa4 pelattiin kolmena eri p\xc3\xa4iv\xc3\xa4n\xc3\xa4._NEWLINE_Ottelu alkoi tiistaina 22. kes\xc3\xa4kuuta 2010. Peli jouduttiin keskeytt\xc3\xa4m\xc3\xa4\xc3\xa4n ensimm\xc3\xa4isen\xc3\xa4 iltana pimeyden vuoksi. Ottelua jatkettiin keskiviikkona, jolloin meni rikki my\xc3\xb6s pisimm\xc3\xa4n ottelun enn\xc3\xa4tys. N\xc3\xa4kyvyyden v\xc3\xa4hentyess\xc3\xa4 peli jouduttiin j\xc3\xa4lleen keskeytt\xc3\xa4m\xc3\xa4\xc3\xa4n illalla, kun viimeinen er\xc3\xa4 oli tilanteessa 59\xe2\x80\x9359. Ottelua jatkettiin torstaina, jolloin Isner vei ottelun voiton. Viimeinen er\xc3\xa4 kesti kahdeksan tuntia ja 11 minuuttia._NEWLINE_Molemmat pelaajat rikkoivat lukuisia Wimbledonin ja tenniksen enn\xc3\xa4tyksi\xc3\xa4, sis\xc3\xa4lt\xc3\xa4en molempien yli 100 l\xc3\xa4pisy\xc3\xb6tt\xc3\xb6\xc3\xa4, jonka takia ottelua onkin kutsuttu \'loputtomaksi otteluksi\'.\n_START_SECTION_\nTaustaa\n_START_PARAGRAPH_\nOttelu oli 13-p\xc3\xa4iv\xc3\xa4isen Wimbledonin tennisturnauksen 1. kierroksen ottelu vuonna 2010. Mahut, joka ei ollut tarpeeksi korkealla maailmanlistalla p\xc3\xa4\xc3\xa4st\xc3\xa4kseen suoraan turnauksen p\xc3\xa4\xc3\xa4sarjaan, joutui karsimaan turnaukseen p\xc3\xa4\xc3\xa4syst\xc3\xa4. H\xc3\xa4n voitti karsinnoissa Frank Dancevicin 6\xe2\x80\x933, 6\xe2\x80\x930, Alex Bogdanovicin 3\xe2\x80\x936, 6\xe2\x80\x933, 24\xe2\x80\x9322, ja viimeisen\xc3\xa4 Stefan Koubekin 6\xe2\x80\x937(8), 3\xe2\x80\x936, 6\xe2\x80\x933, 6\xe2\x80\x934, 6\xe2\x80\x934._NEWLINE_Isnerin ja Mahut\'n v\xc3\xa4linen ottelu pelattiin kent\xc3\xa4ll\xc3\xa4 18.\n_START_SECTION_\nTuomarit\n_START_PARAGRAPH_\nP\xc3\xa4\xc3\xa4tuomarina koko ottelun ajan toimi ruotsalainen Mohamed Lahyani. Ottelun j\xc3\xa4lkeen h\xc3\xa4n sai kristallikulhon, Wimbledon-solmion ja hopeita kalvosinnappeja kunniakkaasta ty\xc3\xb6st\xc3\xa4. My\xc3\xb6s pelaajat saivat lahjoja. Toisena ottelup\xc3\xa4iv\xc3\xa4n\xc3\xa4 kaksi 14 hengen linjatuomarin ryhm\xc3\xa4\xc3\xa4 ja nelj\xc3\xa4 28 pallopojan ja pallotyt\xc3\xb6n ryhm\xc3\xa4\xc3\xa4 k\xc3\xa4ytettiin vuorotellen.\n_START_SECTION_\nVika tulostaulussa\n_START_PARAGRAPH_\nOttelun toisena p\xc3\xa4iv\xc3\xa4n\xc3\xa4 kent\xc3\xa4ll\xc3\xa4 ollut tulostaulu pys\xc3\xa4htyi tilanteeseen 47\xe2\x80\x9347, ja pimeni my\xc3\xb6hemmin kokonaan. IBM-koodaajat sanoivat, ett\xc3\xa4 se oli ohjelmoitu vain 47\xe2\x80\x9347 -tulokseen asti, mutta se saataisiin korjattua seuraavaksi p\xc3\xa4iv\xc3\xa4ksi. Virallisten verkkosivujen online-tulostaulun kuntoon saaminen kesti hieman kauemmin, kun tilanteessa 50\xe2\x80\x9350 se nollaantui 0\xe2\x80\x930:aan.\n_START_SECTION_\nErityistunnustus\n_START_PARAGRAPH_\nHeti ottelun j\xc3\xa4lkeen Tim Henman ja Ann Haydon-Jones palkitsivat molemmat pelaajat ja p\xc3\xa4\xc3\xa4tuomarin kristallikulhoilla ja samppanjalaseilla. Mahut lahjoitti my\xc3\xb6hemmin ottelun muistoja n\xc3\xa4ht\xc3\xa4ville International Tennis Hall of Famen museoon Newportiin, Rhode Islandiin. 14. kes\xc3\xa4kuuta Isner ja Mahut palkittiin ESPY Awardilla "Best Record-Breaking Performance", p\xc3\xa4ihitt\xc3\xa4en muut ehdokkaat, Roger Federer ja Usain Bolt. Isner vastaanotti palkinnon Los Angelesissa molempien miesten puolesta.\n_START_SECTION_\nPelaajien my\xc3\xb6hemm\xc3\xa4t tapahtumat\n_START_PARAGRAPH_\nVoitettuaan ottelun Isner selviytyi turnauksessa toiselle kierrokselle, jossa h\xc3\xa4n kohtasi Thiemo de Bakkerin 25. kes\xc3\xa4kuuta kent\xc3\xa4ll\xc3\xa4 viisi. Isner h\xc3\xa4visi De Bakkerille lopulta luvuin 0\xe2\x80\x936, 3\xe2\x80\x936, 2\xe2\x80\x936 vain 74 minuutin pelin j\xc3\xa4lkeen, joka oli toistaiseksi turnauksen lyhin ottelu. Isner oli v\xc3\xa4syneen oloinen, ja h\xc3\xa4n tarvitsi hoitoa koko ottelun ajan niska- ja hartiaongelmiin._NEWLINE_Isnerin piti pelata my\xc3\xb6s nelinpeli\xc3\xa4 Sam Querreyn kanssa, mutta he p\xc3\xa4\xc3\xa4ttiv\xc3\xa4t kuitenkin vet\xc3\xa4yty\xc3\xa4 turnauksesta, koska Isnerill\xc3\xa4 oli paha rakko varpaassa._NEWLINE_Mahut\'n ja Arnaud Cl\xc3\xa9mentin v\xc3\xa4linen nelinpeliottelu Colin Flemingi\xc3\xa4 ja Ken Skupskia vastaan alkoi 24. kes\xc3\xa4kuuta. Peli keskeytettiin Mahut\'n ja Cl\xc3\xa9mentin h\xc3\xa4vitty\xc3\xa4 avauser\xc3\xa4n. Peli\xc3\xa4 oli tarkoitus jatkaa seuraavana p\xc3\xa4iv\xc3\xa4n\xc3\xa4, mutta muiden otteluiden venytty\xc3\xa4, ottelu jouduttiin siirt\xc3\xa4m\xc3\xa4\xc3\xa4n seuraavalle p\xc3\xa4iv\xc3\xa4lle. Lopulta Fleming/Skupski p\xc3\xa4ihitti parivaljakon Mahut/Cl\xc3\xa9ment lukemin 7\xe2\x80\x936(4), 6\xe2\x80\x934, 3\xe2\x80\x936, 7\xe2\x80\x936(4)._NEWLINE_Wimbledonin j\xc3\xa4lkeen pelaajat kohtasivat toisensa seuraavan kerran vuoden 2011 Hopman Cupissa. Isner voitti ottelun lukemin 6\xe2\x80\x933, 7\xe2\x80\x936(5)._NEWLINE_John Isner ja Nicolas Mahut kohtasivat toisensa my\xc3\xb6s vuoden 2011 Wimbledonin avauskierroksella. Isner voitti Mahut\'n luvuin 7\xe2\x80\x936(4), 6\xe2\x80\x932, 7\xe2\x80\x936(6) ottelun kestetty\xc3\xa4 t\xc3\xa4ll\xc3\xa4 kertaa vain noin kaksi tuntia.\n_START_SECTION_\nReaktiot\n_START_PARAGRAPH_\nEntiset pelaajat ja kommentaattorit ovat kutsuneet ottelua historialliseksi ja arvelleet, ett\xc3\xa4 yht\xc3\xa4 pitk\xc3\xa4\xc3\xa4 ottelua ei en\xc3\xa4\xc3\xa4 koskaan pelata. Monet kiittiv\xc3\xa4t my\xc3\xb6s molempia kilpailijoita. John McEnroe sanoi: "T\xc3\xa4m\xc3\xa4 on parasta mainosta lajillemme. Se saa minut ylpe\xc3\xa4ksi ollessani osa sit\xc3\xa4. Emme useinkaan saa ansaitsemaamme kunnioitusta tenniksen urheilullisuudesta, mutta t\xc3\xa4m\xc3\xa4n pit\xc3\xa4isi nostaa kunnioitusta."_NEWLINE_Muut pelaajat, entiset pelaajat, tuomarit, mediakommentaattorit ja kannattajat kiittiv\xc3\xa4t my\xc3\xb6s molempien pelaajien k\xc3\xa4ytt\xc3\xa4ytymist\xc3\xa4. Roger Federer sanoi ottelusta: "John tuskin liikkuu en\xc3\xa4\xc3\xa4, mutta silti h\xc3\xa4n pystyy sy\xc3\xb6tt\xc3\xa4m\xc3\xa4\xc3\xa4n hyvin. Se on niin vaikuttavaa n\xc3\xa4hd\xc3\xa4. Tarkoitan, olin katsomassa t\xc3\xa4t\xc3\xa4. En tied\xc3\xa4 itkisink\xc3\xb6 vai nauraisinko. Se oli liikaa". Novak \xc4\x90okovi\xc4\x87 ylisti molempia pelaajia sanomalla: "Teid\xc3\xa4n t\xc3\xa4ytyy antaa heille tunnustusta. Kuka tahansa t\xc3\xa4n\xc3\xa4\xc3\xa4n voittaakin, mielest\xc3\xa4ni molemmat ovat voittajia."_NEWLINE_Sports Illustratedin Jon Wertheim sanoi, ett\xc3\xa4 voitto saattaa parantaa Isnerin itsetuntoa. McEnroe arveli, ett\xc3\xa4 ottelu saattoi lyhent\xc3\xa4\xc3\xa4 molempien pelaajien uraa kuudella kuukaudella. Urheilukirurgi sanoi pelaajien olleen vaarassa k\xc3\xa4rsi\xc3\xa4 kuivumisesta, kuumeesta tai munuaisvaurioista pitk\xc3\xa4n ottelun aikana ja arveli, ett\xc3\xa4 toinen tai molemmat saattavat k\xc3\xa4rsi\xc3\xa4 "jonkinlaisesta vammasta tai pysyv\xc3\xa4st\xc3\xa4 ongelmasta seuraavan kuuden kuukauden aikana".'